**Uddannelsesprogram for at opnå ekspertanerkendelse i pædiatrisk hæmatologi og onkologi**

Fagområdeuddannelsen kan føre til ansættelse som afdelingslæge eller overlæge på enhver af de danske børneonkologiske afdelinger og er fyldestgørende for kompetencer som ekspert i pædiatrisk hæmatologi og onkologi.  
Nedenstående retningslinjer er en dansk tilpasning af European Training Programme in Paediatric Haematology and Oncology, European Board of Paediatrics, SIOP Europe og ENCCA dateret marts 2013

Der er tale om fælleseuropæiske retningslinjer. Enkelte europæiske krav er justeret i forhold til organisatoriske og faglige traditioner, samt og patientgrundlaget i Danmark.

**Ansøgningskrav**

Uddannelsen kan tidligst påbegyndes, når ansøgeren har opnået speciallægeautorisation i pædiatri.

**Varighed**

Uddannelsen består af et treårigt ansættelsesforløb. Det bør tilstræbes, at uddannelsesforløbet gennemføres i en sammenhængende periode, men kan strække sig ud over mere end tre år.

Såfremt ikke alle dele af uddannelsesforløbet kan sikres ved endelige ansættelseskontrakter på ansøgningstidspunktet, kan der indsendes hensigtserklæringer fra de involverede afdelinger. Det skal påpeges, at der ikke er krav om, at fagområdeuddannelsen gennemføres på kun 3 år. Såfremt de i ansøgningen beskrevne ansættelser ikke kan gennemføres, må ændringer i uddannelsesforløbet meddeles Uddannelsesudvalget, som ved behov kontakter fagudvalget for evt. ny vurdering af forløbet.

**Placering**

Uddannelsen kan foregå på Rigshospitalet, Odense Universitetshospital, Aarhus Universitetshospital (AUH) og Aalborg Universitetshospital.   
For ansøgere med primær tilknytning til de børneonkologiske afdelinger på Odense Universitetshospital og Aalborg Universitetshospital kræves minimum 6 måneds ansættelse på børneonkologisk afsnit AUH, Rigshospitalet eller tilsvarende udenlandsk institution med henblik på at opnå kompetencerne indenfor sygdomsgrupper, som i henhold til Specialeplanen for pædiatri 31. oktober 2013 visiteres til Rigshospitalet eller AUH (sarkomer, CNS tumorer og AML). Herved vil uddannelsessøgende med primær tilknytning til afdelingerne på Odense Universitetshospital og Aalborg Universitetshospital tilbringe mindst 24 måneder på det primære uddannelsessted og op til 12 måneder ved andre centrer.

Uddannelsessøgende fra Rigshospitalet og AUH skal have ophold ved anden børneonkologisk afdeling i Danmark eller udlandet af mindst 3 måneders varighed. Dette ophold placeres mest hensigtsmæssigt på sidste år. Såfremt den uddannelsessøgende fremadrettet vil have primær funktion inden for benign eller malign hæmatologi bør ophold ved afdeling der foretager knoglemarvstransplantation også prioriteres.

**Faglig sammensætning**

For at tilgodese tilstrækkelig klinisk erfaring baseret på et dansk patientgrundlag skal den uddannelsesøgende være tilknyttet kliniske sygdomsspecifikke moduler af minimum 6 måneders varighed. Ikke-kliniske diagnostiske specialer, f.eks. patologi, radiologi, trombose- og hæmostase, immunologi, cytogenetik og andre relevante tilgrænsende specialer som f.eks. børnekirurgi, neurokirurgi etc. kan indgå i optil 3 måneders varighed.

Op til 6 måneders ansættelse på hæmatologisk afdeling kan indgå.

**Moduler:**

Kliniske moduler:

Leukæmi og lymfom: 6 måneder

Non-malign hæmatologi: 6 måneder

CNS tumorer: 6 måneder

Ekstrakranielle solide tumorer: 6 måneder

Senfølge: 6 måneder

Fleksibel periode: 3 måneder

Ikke-kliniske moduler:

Diagnostisk eller støttende speciale: 3 måneder

Forskning: 3 måneder

Ovenstående forudsætter tidsmæssig kombination af beslægtede moduler, f.eks. ekstrakranielle solide tumorer og senfølge, for at nå et samlet uddannelsesforløb på 36 måneder.

Den fleksible periode kan anvendes til forlængelse af et klinisk modul med udgangspunkt i den uddannelsessøgende særinteresse til maksimalt 9 måneder indenfor et enkelt modul. Det fleksible modul kan *ikke* anvendes til forskning.

Den uddannelsesøgende skal:

A) I væsentlig grad deltage i udredning, diagnostik og behandling i følgende antal patientforløb (minimum), som dokumenteres i logbog:

1. 10 patienter med malign hæmatologisk sygdom, inkl. NHL/Hodgkin lymfom
2. 5 patienter med CNS tumor
3. 5 patienter med ekstrakranielle solide tumorer

B) Gennemføre NOPHO uddannelseskursusrækken

C) Formidle tilegnet viden i form af f.eks. case-præsentation ved møde i Dansk Pædiatrisk Hæmatologi Onkologi (DAPHO).

**Fagområdets indhold**

Den daglige praktiske erfaring og det teoretiske grundlag for sygdoms genese og behandling erhverves løbende under uddannelsen. For målbeskrivelse, træningsprogram og minimumskrav for praktiske procedure og patientforløb henvises til SIOP ”European Training Programme in Paediatric Haematology and Oncology” 2013.

NOPHO kursusrækken er obligatorisk og NOPHO kursus erhvervet op til 6 mdr. før påbegyndelse af fagområdeuddannelsen kan godkendes. Herudover forventes deltagelse i minimum et internationalt kursus / møde / kongres og årlig deltagelse i nationale møder og kongresser.

**Uddannelsesprogram**

Uddannelsesprogrammet skal indeholde en stillingsbeskrivelse for de planlagte ansættelser. Skabelon for stillingsbeskrivelse findes i DPS' generelle retningslinjer. Endvidere skal der foreligge beskrivelse af uddannelsesstederne, navne på vejledere, plan for gennemførelse af kliniske og ikke-kliniske moduler, kursusprogram, beskrivelse af hvorledes læring formidles til andre faggrupper, samt kort beskrivelse af logbog.

**Vejleder**

Den uddannelsessøgende skal tildeles to daglige vejledere på hoveduddannelsesstedet.

**Den uddannelsessøgende**

Den uddannelsessøgende har initiativpligt i forhold til planlægning, gennemførelse og dokumentation af uddannelsesforløbet. Ved problemer med gennemførelse af uddannelseselementer skal vejledere og DPS Uddannelsesudvalg inddrages.

**Dokumentation**

Vejledersamtaler ved ansættelse, midtvejs og afslutning er absolutte minimumskrav. Den afsluttende evaluering skal forelægges Uddannelsesudvalget i DPS.

Den uddannelsessøgende fører logbog over gennemførte patientforløb indenfor leukæmi/lymfom, CNS tumorer og ekstrakranielle solide tumorer. Logbogen med anonymiserede patientforløb indsendes til Uddannelsesudvalget til dokumentation for opfyldelse af krav iht. SIOP ”European Training Programme in Paediatric Haematology and Oncology” 2013.

*Dokumentet underskrives af 1) Formand Fagudvalget*

*Sendes til Ledende overlæge, Uddannelsesudvalget, DPS Bestyrelse, YP, DAPHO Bestyrelse, NOPHO Educational Committee. Offentliggøres på DAPHO´s hjemmeside.*